SK Úradný vestník Európskej únie L 47/51

NARIADENIE KOMISIE (EÚ) č. 143/2013

z 19. februára 2013,

ktorým sa mení a dopĺňa smernica Európskeho parlamentu a Rady 2007/46/ES a nariadenie Komisie (ES) č. 692/2008, pokiaľ ide o stanovenie emisií CO2 z vozidiel odovzdaných na viacstupňové typové schválenie

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 715/2007 z 20. júna 2007 o typovom schvaľovaní motorových vozidiel so zreteľom na emisie ľahkých osobných a úžitkových vozidiel (Euro 5 a Euro 6) a o prístupe k informáciám o opravách a údržbe vozidiel (1), a najmä na jeho článok 5 ods. 3,

so zreteľom na smernicu Európskeho parlamentu a Rady 2007/46/ES z 5. septembra 2007, ktorou sa zriaďuje rámec pre typové schválenie motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá (rámcová smernica) (2), a najmä na jej článok 39 ods. 2,

keďže:

(1) Nariadením (ES) č. 715/2007 sa zavádzajú spoločné technické požiadavky na typové schvaľovanie motorových vozidiel a náhradných dielov so zreteľom na ich emisie a stanovujú pravidlá pre zhodu v prevádzke, životnosť zariadení na reguláciu znečisťovania, palubné diagnostické systémy (OBD), meranie spotreby paliva a dostupnosť informácií o opravách a údržbe vozidiel.

(2) Nariadením Komisie (ES) č. 692/2008 z 18. júla 2008, ktorým sa vykonáva, mení a dopĺňa nariadenie Európskeho parlamentu a Rady (ES) č. 715/2007 o typovom schvaľovaní motorových vozidiel so zreteľom na emisie ľahkých osobných a úžitkových vozidiel (Euro 5 a Euro 6) a o prístupe k informáciám o opravách a údržbe vozidiel (3) sa stanovujú administratívne ustanovenia na kontrolu zhody vozidiel so zreteľom na emisie CO2 a požiadavky na meranie emisií CO2 a spotreby paliva takýchto vozidiel.

(3) Nariadenie Európskeho parlamentu a Rady (EÚ) č. 510/2011 z 11. mája 2011, ktorým sa stanovujú emisné normy pre nové ľahké úžitkové vozidlá ako súčasť integrovaného prístupu Únie na zníženie emisií CO2 z ľahkých vozidiel (4), stanovuje povinnosť vytvoriť postup pre získavanie reprezentatívnych hodnôt emisií CO2, palivovej účinnosti a hmotnosti dokončovaných vozidiel, pričom zabezpečí, aby výrobca základného vozidla mal včasný prístup k hmotnosti a špecifickým emisiám CO2 dokončovaného vozidla.

(4) V súlade s nariadením (EÚ) č. 510/2011 sa špecifické emisie CO2 dokončovaných vozidiel pridelia výrobcovi základného vozidla. Pri vymedzovaní postupu monitorovania s cieľom zabezpečiť, aby boli hodnoty emisií CO2, palivovej účinnosti a hmotnosti dokončovaných vozidiel reprezentatívne, by metóda na určenie hodnôt hmotnosti a hodnôt CO2 mala byť stanovená prípadne na základe tabuľky hodnôt CO2, ktoré zodpovedajú rôznym kategóriám konečnej zotrvačnej hmotnosti, alebo na základe iba jednej hodnoty CO2 odvodenej od hmotnosti základného vozidla zvýšenej o štandardnú pridanú hmotnosť rozlíšenú podľa triedy N1.

(5) Na základe týchto alternatívnych metód, ktoré sú uvedené v bode 7 časti B prílohy II k nariadeniu (EÚ) č. 510/2011, boli zvážené a posúdené rôzne možnosti pokiaľ ide o presnosť, reprezentatívnosť a uskutočniteľnosť. Možnosť založená na skúšaní základného vozidla podľa jedinej hodnoty odhadovanej hmotnosti, kde sa komponent, ktorý zodpovedá karosérii, vypočíta tak, že sa použije polynomický vzorec v závislosti od referenčnej hmotnosti základného vozidla, predstavuje optimálnu rovnováhu medzi presnosťou, pokiaľ ide o určenie emisií CO2 z dokončovaného vozidla, započítanými nákladmi a jednoduchosťou uskutočnenia.

(6) S cieľom zabezpečiť, aby výkonnosť výrobcov vozidiel pri znižovaní emisií CO2 v súlade s nariadením (EÚ) č. 510/2011 mohla byť primerane a účinne monitorovaná, je potrebné, aby boli v osvedčení o zhode uvedené príslušné informácie.

(7) Výrobcom a vnútroštátnym orgánom by malo byť poskytnuté dostatočne dlhé časové obdobie na to, aby mohli svoje postupy prispôsobiť novým pravidlám.

(8) V súvislosti so skúsenosťami, ktoré sa získali v rámci uplatňovania metódy na stanovenie a monitorovanie emisií CO2 z dokončovaných vozidiel, je vhodné najneskôr do konca roka 2016 preskúmať túto metódu a vyhodnotiť reprezentatívnosť emisií CO2, ako aj účinnosť a presnosť monitorovania emisií CO2.

(9) Smernica 2007/46/ES a nariadenie (ES) č. 692/2008 by sa preto mali zodpovedajúcim spôsobom zmeniť a doplniť.

(10) Opatrenia stanovené v tomto nariadení sú v súlade so stanoviskom Technického výboru – motorové vozidlá,

PRIJALA TOTO NARIADENIE:

Článok 1

Prílohy I a IX k smernici 2007/46/ES sa menia a dopĺňajú v súlade s prílohou I k tomuto nariadeniu.

Článok 2

Prílohy I a XII k nariadeniu (ES) č. 692/2008 sa menia a dopĺňajú v súlade s prílohou II k tomuto nariadeniu.

Article 3

Komisia posúdi, či je potrebné preskúmať postup stanovený v bodoch 5.1 až 5.7 prílohy XII k nariadeniu (ES) č. 692/2008 v znení tohto nariadenia.

Na základe tohto posúdenia a najneskôr do 31. decembra 2016 predloží Komisia v prípade potreby správu Európskemu parlamentu a Rade, ktorá bude doplnená o vhodné návrhy.

Článok 4

1. Počas prechodného obdobia do 1. januára 2014 sú naďalej platné osvedčenia o zhode základných vozidiel kategórie N1, ktoré spadajú do pôsobnosti nariadenia (ES) č. 715/2007 a ktoré boli vydané v súlade so smernicou 2007/46/ES a nariadením (ES) č. 692/2008 pred zmenami a doplneniami zavedenými týmto nariadením.

2. Počas prechodného obdobia do 1. januára 2014 sú naďalej platné osvedčenia o zhode dokončovaných vozidiel kategórie N1, ktoré spadajú do pôsobnosti nariadenia (ES) č. 715/2007 a ktoré boli vydané v súlade so smernicou 2007/46/ES a nariadením (ES) č. 692/2008 pred zmenami a doplneniami zavedenými týmto nariadením.

3. S účinnosťou od 1. januára 2013 vnútroštátne orgány považujú osvedčenia o zhode, ktoré sú v súlade s požiadavkami stanovenými v tomto nariadení, za platné.

Článok 5

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Uplatňuje sa od 1. januára 2014 okrem článku 4 ods. 3, ktorý sa uplatňuje od 1. januára 2013.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 19. februára 2013 Za Komisiu predseda José Manuel BARROSO

(1) Ú. v. EÚ L 171, 29.6.2007, s. 1.

(2) Ú. v. EÚ L 263, 9.10.2007, s. 1.

(3) Ú. v. EÚ L 199, 28.7.2008, s. 1.

(4) Ú. v. EÚ L 145, 31.5.2011, s. 1.

PRÍLOHA I Prílohy I a IX k smernici 2007/46/ES sa menia a dopĺňajú takto: 1. V prílohe I sa vkladajú body 2.17, 2.17.1 a 2.17.2: 2.17. Vozidlo odovzdané na viacstupňové typové schválenie [iba v prípade nedokončeného alebo dokončovaného vozidla kategórie N1, ktoré spadá do pôsobnosti nariadenia (ES) č. 715/2007]: áno/nie (1) 2.17.1. Hmotnosť základného vozidla v prevádzkovom stave: … kg. 2.17.2. Štandardná pridaná hmotnosť vypočítaná v súlade s oddielom 5 prílohy XII k nariadeniu (ES) č. 692/2008: … kg.“ 2. Príloha IX sa mení a dopĺňa takto: a) Časť I, dokončené a dokončované vozidlá, sa mení a dopĺňa takto: i) Vo vzore B – strana 1, dokončované vozidlá, osvedčenie ES o zhode sa vkladá bod 0.2.2: „0.2.2. Informácie o typovom schválení základného vozidla (q): Typ: … Variant (a): … Verzia (a): … Číslo typového schválenia vrátane čísla rozšírenia …“ ii) Vo vzore B – strana 1, dokončované vozidlá, osvedčenie ES o zhode sa vkladá bod 0.5.1: „0.5.1. Meno a adresa výrobcu základného vozidla (q) …“ iii) V „Strane 2 – Kategória vozidla N1 (dokončené a dokončované vozidlá)“ sa pridáva bod 14: „14. Hmotnosť základného vozidla v prevádzkovom stave: …kg (1)(q)“. b) V časti „Vysvetlivky k prílohe IX“ sa pridáva táto vysvetlivka (q): „(q) V prípade dokončovaných vozidiel kategórie N1, ktoré spadajú do pôsobnosti nariadenia (ES) č. 715/2007.“